ኢልካ ምስ እትሓስብ ዘፍርሕ እዩ። ካብቲ ጸልማት ወጻኢ ዝረኣይ ዋላ ሓደ ነገር የለን። ድምጺ ጥራይ እዩ ዝስመዓካ። ብኣምሓርኛ፣ ብእንግሊዝኛ፣ ብጥልያን ዘውግዑ ሰባት ኣለዉ። ኣብቲ ጸልማት እናተመላለሱ ንኣጋይሽ ቦታ ቦተኦም ዘትሕዙ ኣሰለፍቲ ኣለዉ። ሓደ መጺኡ፡ ቦታ ኣትሒዙና። ክልተ ኢትዮጵያውያንን ሓደ ወጻእተኛን ኣብ ሓደ ጠረጴዛ ኮፍ በልና። ገጽና ከይተረኣኣና ተፋሊጥና። ኣበይ ከምእንሰርሕ ገለ እናተዘራረብና ደቓይቕ ሓሊፎም። እቲ መተኣናገዲ መስተ ክንእዝዝ ሓቲቱ፡ ሒዙልና ድማ መጺኡ። ነቲ ብርጭቆና ዳህሲስና ክንረክብ፡ ነቲ መስተ ድማ ብጨና ክንፈልዮ ግድን ነይሩ። ደጋጊምና ብዳህሳስ ብርጭቆና እናልዐልና፡ ነዕልል ኣለና። ጸልማት ክትፈርሕ፡ ዘይምርኣይ ክሳብ ክንደይ ዝኣክል በዳሂ ምዃኑ ክትሓስብ የገድደካ። ንመዓልታት፡ ንዓመታት ካብኡ ሓሊፉ'ውን ሙሉእ ዕድመኻ ኣብ ከምዚ ዝበለ ጸልማት ምንባር ከቢድ ምዃኑ ኣውጋዕና። 'እዚ ናተይ ጽሕፍቶ ተዝኸውንከ?'
